สวัสดีค่ะ อยู่ระหว่างการให้คีโม มะเร็งต่อมน้ำเหลือง 21วัน/ครั้ง อีก 5 วันครบกำหนดให้ครั้งที่ 3 โดยที่ผ่านมาไม่มีอาการแพ้เลยค่ะ อาการที่จะถามคือ มีอาการปวดแสบท้องบริเวณกระเพาะอาหาร สลับกับปวดมวนท้องใต้สะดือ เป็นมา 1 วันพอดีค่ะ ถ่ายไป 5 ครั้ง ไม่ถึงกับเหลวเป็นน้ำแบบท้องเสีย สีอุจจาระไม่คล้ำ ไม่มีเลือดปน อยากทราบว่าแบบนี้เป็นลำไส้แปรปรวน กระเพาะอาหาร หรือทานอาหารไม่สะอาดพอคะ และสามารถหายได้เอง หรือควรไป รพ. ดีคะ ขอบมากค่ะ
สวัสดีค่ะ ยาเคมีบำบัดอาจทำให้เกิดผลข้างเคียงเช่น มีไข้ หนาวสั่น ซีด เหนื่อย อ่อนเพลีย มีจุดเลือดจ้ำเลือดตามตัว คลื่นไส้ อาเจียน เจ็บปากเจ็บคอ ท้องเสีย อุจจาระมีสีดำ ท้องผูก ผมร่วง อาการเหล่านี้มักเกิดหลังจากได้รับยาประมาณ 7-14 วันดังนั้นจากอาการที่กล่าวมา ก็อาจจะเป็นผลข้างเคียงจากยาเคมีบำบัด หรืออาจเกิดจากสาเหตุอื่นๆเช่นลำไส้อักเสบหรือกระเพาะอาหารอักเสบหรือมีแผลได้แต่ที่สำคัญคือในช่วงที่ให้เคมีบำบัด หากมีการติดเชื้อใดๆขึ้นมา อาจจะเป็นรุนแรงมากจนมีการติดเชื้อในกระแสเลือดได้ ดังนั้นถ้าไม่แน่ใจอาการ ร่วมกับปวดท้องมาก ถ่ายบ่อยขึ้น ควรรีบกลับไปพบแพทย์ที่ดูแลเพื่อตรวจให้แน่ใจว่าไม่ใช่การติดเชื้อที่รุนแรงค่ะ